රාජ්‍ය නර්තන සම්මාන ප්‍රදානෝත්සවය 2012 අනිද්දා (07) පස්වරු 5.00 ට සංස්කෘතික හා කලා කටයුතු පිළිබඳ ඇමැති ටී.බී. ඒකනායක මහතාගේ ප්‍රධානත්වයෙන් කොළඹ 07, ජෝන් ද සිල්වා සමරු රඟහලේ දී පැවැත්වේ.2012 රාජ්‍ය නර්තන උළෙල දිස්ත්‍රික් හා ජාතික ලෙස තරඟ වට දෙකකින් සමන්විත වූ අතර, සිංහල මාධ්‍ය (උඩරට, පහතරට, සබරගමු සාම්ප්‍රදායික නර්තනය, නව නිර්මාණාත්මක හා සාම්ප්‍රදායික ජන නැටුම) තරඟ ශීර්ෂ 15 යටතේ ළමා අංශය, යොවුන් අංශය, තරුණ අංශය සහ විවෘත යන අංශයන් යටතේ පැවැත්විණි.දෙමළ මාධ්‍ය (සාම්ප්‍රදායික භරත නැටුම් සහ නිර්මාණාත්මක නර්තන සහ ජන නැටුම්) තරඟ ශීර්ෂ 28 කින් ළමා අංශය, ‍යොවුන් අංශය, තරුණ අංශය සහ විවෘත යන අංශයන් යටතේ පැවැත්විණි.සිංහල මාධ්‍ය අවසන් වටය සඳහා සියලුම ශීර්ෂයන් යටතේ තරඟ කණ්ඩායම් 102ක් ද, දමිළ මාධ්‍ය අවසන් වටය සඳහා නර්තන කණ්ඩායම් 43ක් ද සහභාගී වූ අතර, අවසන් තරඟයෙන් ජයග්‍රහණය කළ තරඟකරුවන් 38 දෙනෙක් සඳහා මෙහිදී සම්මාන පිරිනැමෙනු ඇත.මීට අමතරව ශ්‍රී ලාංකේය නර්තන ක්ෂේත්‍රයට කරන ලද අනුප‍මේය සේවය ට උපහාර වශයෙන් ආචාර්ය වෛද්‍යවතී රාජපක්ෂ මෙනවිය හා ශාන්තිනී ශිවනේෂන් මහත්මිය 'නර්තන තිලක' සම්මානයෙන් පිදුම් ලැබීමට නියමිතය.සංස්කෘතික හා කලා කටයුතු අමාත්‍යාංශයේ මෙහෙයවීමෙන් සංස්කෘතික කටයුතු දෙපාර්තමේන්තුව හා ශ්‍රී ලංකා කලා මණ්ඩලයේ රාජ්‍ය නර්තන හා මුද්‍රා නාට්‍ය අනුමණ්ඩලය එක්ව මෙම උළෙල සංවිධානය කරයි..